Għexieren ta’ investituri ingidmu b’investimenti li għamlu mal-kumpanija Maltese Cross Financial Service li għandha l-uffiċini tagħha fi Triq Fleur De Lys f’Birkirkara. Il-kumpanija li kienet liċenzjata biex tipprovdi is-servizz ta’ intermedjarju finanzjarju mill-Awtorità għas-Servizzi Finanzjarji bħalissa tinsab taħt investigazzjoni mill-MFSA. L-awtorità anke irrevokat l-liċenzja lid-direttur tagħha Jean Claude Bugeja u ordnatlu fost oħrajn li jieqaf milli jipprovdi kull tip ta’ servizz finanzjarju, inkluż pariri ta’ investiment. Huwa ġie ordnat ukoll biex ma jaċċessax ir-rekords tal-kumpanija u jara li tinżamm kull dokumentazzjoni dwar il-kumpanija u l-klijenti tagħha. L-MFSA qalet li l-kumpanija Maltese Cross Financial Services ma tistax tonora l-obbligi finanzjarji tagħha mal-investituri minħabba d-diffikultajiet li tinsab fihom. Għaldaqstant, għall-ewwel darba, l-MFSA ser tattiva l-iskema tal-kumpens għall-investituri li tipprovdi għal kumpens limitat sa €20,000 lill-investituri li tilfu flushom ma din il-kumpanija.